[{"text_idx": "#000000", "text": "Farig\u0302i verkisto kaj starigi retbutikon -- paralizita junulo sur la vojo al sia revo"}, {"text_idx": "#000001", "text": "Zhou Bo estas 28-jara junulo kun preskau\u0306 tutkorpa paralizo. Li naskig\u0302is en la gubernio Zizhong de la provinco Sichuan en sudokcidenta C\u0302inio. Li estas unuagrada handikapulo agnoskita de loka asocio de handikapuloj. Krom lia suprakola parto kaj dekstra montrofingro, c\u0302iuj aliaj partoj de lia korpo restas nemoveblaj. Li memlernis kiel tajpi kaj retumi, revis farig\u0302i verkisto kaj starigi retbutikon..."}, {"text_idx": "#000002", "text": "Zhou Bo naskig\u0302is en iu ordinara familio de kamparanoj. Lia patrino forpasis, lia pli ag\u0302a frato vivas aliloke, kaj nun nur li kaj lia 56-jara patro Zhou Maochang restas hejme."}, {"text_idx": "#000003", "text": "Dum sia infaneco, vidante samag\u0302ajn geknabojn iri al lernejo, Zhou Bo enviis forte. \"Mi miris kial mi ne povas lerni al lernejo,\" li diris. Sekve li komencis pli kaj pli malalte taksi sin kaj mals\u0302atis paroli kun iu ajn. Poste liaj patrino kaj avino forpasis, kaj tiam li sin kurag\u0302igis s\u0302ang\u0302i la situacion, ekvolis lerni aferojn kaj komencis lerni c\u0302inajn ideogramojn. Sed kiel fari tion sen instruisto? Li utiligis nigrablankan televidilon, kiu estis hejme. Au\u0306skultante la voc\u0302ojn el la televidilo li atente sekvis la ideogramojn, kiuj aperis sur la ekrano kiel subtitolo, kaj provis ilin memlerni. Post iom da tempo, li jam povis rekoni nemalmultajn ideogramojn. Ellerninte ilin, li pensis pri mastrumado de butiko. Familianoj kaj najbaraj samag\u0302uloj instruis al li simplan kalkuladon. Kaj la butiko ekfunkciis. Li vendis cigaredojn, bombonojn, biskvitojn kaj aliajn malgrandajn objektojn. Por doni oportunon al li, liaj familianoj instalis hejme telefonon kun mesag\u0302a funkcio. Li diris: \"La telefono provizis min per ilo por lerni tajpadon.\" Li \"tajpis\" au\u0306 fakte skribis per la dekstra montrofingro ideogramojn sur la ekraneto de la telefono, kaj pro la c\u0302iutaga ekzercado li pli kaj pli lertig\u0302is en tiu tajpado."}, {"text_idx": "#000004", "text": "En 2007, lia kuzo donacis al li pos\u0302telefonon kaj instruis al li g\u0302ian uzadon. Li sin registris en la tujmesag\u0302ilo QQ kaj komencis retumi per la pos\u0302telefono."}, {"text_idx": "#000005", "text": "Pli ol 30 artikoloj verkitaj, 20 mang\u0302bastonetoj rompitaj"}, {"text_idx": "#000006", "text": "Ricevinte la komputilon, iom post iom li lernis kiel g\u0302in s\u0302alti, mals\u0302alti, krei dokumentojn per g\u0302i ktp. Por faciligi la verkadon, li lernis veran tajpadon kaj pinjin-on (han-lingva fonetika alfabeto). Post 20 tagoj li preskau\u0306 tute ellernis la pinjin-on. Nokte de la 1-a de au\u0306gusto en la sama jaro li finverkis sian artikolon Mia c\u0302ina revo -- havi mian spacon en la retejo . Raportisto de loka j\u0302urnalo rimarkis lian komenton c\u0302e la retmesag\u0302ilo QQ, en kiu li menciis sian revon pri starigo de retbutiko."}, {"text_idx": "#000007", "text": "Zhou Bo diris, ke li \"skribas\" premante la klavojn per mang\u0302bastoneto en sia bus\u0302o kaj klakas la muson per sia movebla montrofingro. Dum la pasinta jaro, pli ol 20 bastonetoj rompig\u0302is pro lia mordado. Li diris: \"Foje, pro tro longa mordado, al mi la bus\u0302o ege doloras.\""}, {"text_idx": "#000008", "text": "Ekde junio de 2013, li verkis pli ol 30 artikolojn, inkluzive de noveloj kaj preleg-tekstoj, kaj iuj el ili estis publikigitaj en retforumo kaj aliaj en la tujmesag\u0302ilo QQ. Lia Miaj spertoj kaj revo estis aperigita en interna gazeto de la handikapula asocio de Neijiang, kaj Mia song\u0302o kaj Amo de mia patro simila al montego en kolekto de inspiraj verkaj\u0302oj eldonita de la asocio."}, {"text_idx": "#000009", "text": "La 12-an de decembro en 2014 li farig\u0302is membro de la verkista asocio de la gubernio Zizhong sub la urbo Neijiang. Fan Yinfang, prezidanto de la asocio diris, ke li jam legis artikolojn de Zhou Bo, kaj komentis, ke ili estas bonaj verkaj\u0302oj kun flua stilo. Cetere Zhou Bo ja revis farig\u0302i verkisto, do la asocio permesis lin membrig\u0302i kiel speciala membro. \"Ankau\u0306 ni kortus\u0302ig\u0302as pro liaj persistemo kaj spirito!\""}, {"text_idx": "#000010", "text": "Kun c\u0302io preparita, la butiko Perfekta Mod-Magazeno malfermig\u0302is en la 23-a de oktobro. G\u0302i c\u0302efe vendas vestojn, s\u0302uojn kaj sakojn por plenkreskuloj kaj infanoj. \"Mi mem ne ekspedas la varojn, sed mi kontraktas kun reto de ekspedistoj. Se iu kliento mendas ion c\u0302e mi, mi donas la mendilon al iu ekspedisto de tiu reto, kiu estas en la provinco Zhejiang, kaj tiu ekspedisto ekspedas la varon.\" Zhou Bo diris, ke c\u0302iu vendita varo donas averag\u0302e profiton de 10 g\u0302is 15 juanoj."}, {"text_idx": "#000011", "text": "Videblas sube de lia retbutiko la anonco, kiu diras, ke li donacas unu juanon al filantropa organizaj\u0302o c\u0302iufoje, kiam iu ac\u0302etanto mendas ion je sia nomo de en lia butiko. \"Tion mi promesis al mi mem, kiam mi ekhavis la revon. Tre multaj homoj min helpis. Do mi esperas ion fari por helpi homojn, kiuj bezonas helpon.\" Zhou Bo diris, ke li jam alig\u0302is al iu neregistara volontula grupo de Neijiang. Li volas ne nur vivteni sin per la retbutiko sed ankau\u0306 okupig\u0302i samtempe pri publik-profitaj aktivecoj. \"Ekzemple, kiam iu bezonas helpon, mi povas alvoki en mia retbutiko, ke oni donu helpon al tiu persono.\""}, {"text_idx": "#000012", "text": "Lau\u0306 lia kalkulo, en du monatoj lia butiko sukcese traktis 28 mendojn, kaj la totala vend-sumo atingis 3 344 juanojn. \"Por plenumi la promeson faritan al mi mem, mi esperas helpi al pli da handikapuloj havi laboron.\" Zhou Bo planas instrui al pli da handikapuloj farig\u0302i entreprenisto per retbutiko por ke ili realigu sian revon de reta entreprenado en la tempo de \"Interreto plus\" (\"Interreto plus\" estas nocio, kiu signifas, ke atingoj de la interreta novigo profunde kunfandig\u0302u kun diversaj kampoj de la ekonomio kaj la socio kaj plibonigu aliajn tradiciajn sektorojn)."}, {"text_idx": "#000013", "text": "\"Se iu volas realigi sian revon, de tiu persono estas postulataj tre multaj suferoj, maldolc\u0302aj spertoj, malg\u0302ojoj kaj s\u0302vitoj. Sur la vojo al revo, ni eble trafos multajn neatenditajn barojn kaj malfacilojn. Steve Jobs diris: 'Se iu restarig\u0302as el malsukceso, li au\u0306 s\u0302i povas transformi tiun sperton en ric\u0302aj\u0302on. Se ne, do la sperto restas simpla katastrofo. C\u0302u vi akiros ric\u0302aj\u0302on au\u0306 katastrofon, dependas de via sinteno al via malsukceso.'\" -- Zhou Bo"}]